लीला बाल विधवा ही अर वा परपुरुष रौ मूंडौ नीं देख्या करती ही। इणी वजै सूं वा अंधारै अंधारै बावड़ी माथै सिनान करण नै आया करती ही। लीला हरिराम नै बाध मारतां देख लियौ हौ, सौ वा उणरी वीरता सूं प्रभावित हुयगी ही। वा हरिराम नै उणसूं ब्याव करण सारू कैयौ। वा बोली के बाध रै सिकार रै बदलै राजा बीसलदेव जद उणनै इनाम मांगण रौ कैवै तौ वौ उणनै मांग लेवै। हरिराम यूं ई करियौ। दिन बीतियां लीला रै बेटौ हुयौ, जिणरौ सिर बाघ जैड़ौ हौ। हरिराम उणनै अमंगली समझ'र जंगल मांय छोड आयौ। उणी बगत सिकार नै निकलियोड़ौ राजा बीसलदेव उठी नै निकलियौ। वौ टाबर नै देखियौ तौ उणनै उठाय'र साथै लेय आयौ। संजोग सूं वौ उणरै पालण-पोखण री जिम्मेदारी हरिराम नै इज सूंपी। तद हरिराम बोलियौ के बाघमुखौ हुवण सूं औ टाबर बड़ौ हुय'र खून करण लागैला अर पछै आप इणनै डंड देवौला। तंद राजा बीसलदेव उणरा तीन अपराध छिमा करण रौ वचन दियौ। बाघमुखौ हुवण सूं औ टावर बाधौ बाजियौ।